אסף רפפורט

אסף רפפורט (נולד ב-28 באוגוסט 1983) הוא יזם סדרתי, איש עסקים ומהנדס תוכנה ישראלי, המתמחה בתחום אבטחת מידע. המייסד של חברת אבטחת המידע Wiz שנמכרה בכ-32 מיליארד דולר לחברת גוגל בשנת 2025, ושל חברת אבטחת המידע "אדאלום" , שנמכרה בכ-320 מיליון דולר למיקרוסופט בשנת 2015.

בשנים 2018–2019 היה מנכ"ל "מיקרוסופט ישראל מחקר ופיתוח" ומנהל חטיבת אבטחת ענן  של מיקרוסופט. נכון ל-2025, רפפורט הוא אחד האנשים העשירים בישראל, הונו האישי מוערך במעל 2.2 מיליארד דולר.

ביוגרפיה
רפפורט נולד בתל אביב. בנעוריו למד בתיכון אליאנס בתל אביב והחל ללמוד במקביל ללימודים בתיכון לתואר ראשון.

הוא בוגר תוכנית תלפיות של צה"ל, במסגרתה סיים בשנת 2005 תואר ראשון בפיזיקה, מתמטיקה ומדעי המחשב מהאוניברסיטה העברית בירושלים.

בין השנים 2004–2010 שירת בצה"ל כמהנדס תוכנה ומנהל פרויקטים ביחידה הטכנולוגית בחיל המודיעין, בדרגת סרן.

בעל תואר שני במדעי המחשב מהטכניון (2012), בהנחייתו של פרופ' דני רז.

 קריירה 
בשנים 2010–2012 עבד בתאגיד הייעוץ האסטרטגי "מקינזי" בישראל ובאוסטרליה.

אדאלום
בשנת 2012 היה שותף להקמת חברת הסטארטאפ "אדאלום". החברה פיתחה מערכת לניטור ואבטחה של שימושים ארגוניים בתוכנות מקוונות. המערכת של אדאלום מאפשרת לארגונים לנטר פעילות עובדים ולזהות התנהגויות חריגות. כשהיא מזהה איום או פעילות חשודה היא מתריעה על כך בפני מנהל אבטחת המידע בארגון. רפפורט כיהן כמנכ"ל החברה ובשנת 2013 עבר לנהל את החברה מסן פרנסיסקו, שבקליפורניה, ארצות הברית. ביולי 2015 נמכרה החברה למיקרוסופט תמורת 320 מיליון דולר. רפפורט הפך למנהל חטיבת האבטחה בענן של מיקרוסופט.

מיקרוסופט ישראל
בינואר 2018 מונה רפפורט למנכ"ל מיקרוסופט ישראל מחקר ופיתוח (והחליף בתפקיד את יורם יעקבי). המינוי נחשב מפתיע בשל גילו הצעיר יחסית של רפפורט (34) באותה עת, שהעסיק כ-1,500 עובדים. בנוסף על תפקידו זה, המשיך לנהל את חטיבת האבטחה בענן של מיקרוסופט ישראל, שרכשה מלבד אדאלום את חברות הסטארט אפ הישראליות "אאורטו" (בשנת 2014) ו"סקיור איילנדס"  (בשנת 2015).

Wiz
בדצמבר 2019 הודיע על פרישתו ממיקרוסופט לשם הקמת חברת הזנק חדשה. ב-2020 הקים יחד עם שותפיו להקמת אדאלום את חברת אבטחת הענן Wiz. החברה הגיעה תוך חודשים מעטים למעמד של חד-קרן, ובהמשך הפכה אותו למיליארדר.

במרץ 2025 פורסם כי גוגל תרכוש את Wiz תמורת סכום של 32 מיליארד דולר. העסקה הפכה לאקזיט הגדול בישראל אי פעם, כמו כן לרכישה הגדולה בתולדות גוגל באותו זמן.

 תקשורת 
בינואר 2026 פורסם כי קבוצת יזמי הייטק שרשמו אקזיטים והנפיקו חברות בנאסד"ק, שרפפורט בראשה, נמצאים במגעים עם לן בלווטניק לרכישת השליטה בערוץ רשת 13, מתוך כוונה לבנות ערוץ חדשות כלל-ישראלי, עצמאי וא-פוליטי, ללא אינטרסים וללא ניגודי עניינים, בו בכוונתם להשקיע כ-100 מיליון דולר בשלוש שנים.

 פעילות חברתית 
רפפורט חבר בארגון LGBTech, שמטרתו היא העלאת המודעות במגזר העסקי בכלל, ובהייטק בפרט, לצורכיהם ורגישויותיהם של עובדים מקהילת הלהט"ב. בשנת 2016 ייסד יחד עם עמותת מעברים תוכנית מלגות עבור הקהילה הטרנסג'נדרית. רפפורט רתם את חברת מיקרוסופט לתמוך בשני מיזמים אלה.

ביולי 2018 היה ממובילי מחאת הלהט"ב כשהצהיר על מענק פונדקאות כמנכ"ל מיקרוסופט מחקר ופיתוח ישראל. ב-2023, כחלק מהמחאה נגד הרפורמה המשפטית (שרפפורט פעיל בה) הודיע רפפורט כי וויז שבהנהגתו תיישם מדיניות של הוצאת כספים מישראל.

 חיים אישיים 
רפפורט מתגורר בדירה שכורה במרכז תל אביב ביחד עם בן זוגו.בחודש מאי 2025 נולדו לזוג תאומים בהליך פונדקאות בארה"ב. בפברואר 2026 פורסם כי רפפורט רכש כ-8 דונמים ביישוב רשפון תמורת כ-40 מיליון שקל לצורך בניית אחוזה.

פרסים והוקרה
 פרס אינטל 2012 (במסגרת לימודיו לתואר שני בטכניון).

רשימות עיתונאיות שציינו את רפפורט
 נבחר לרשימת ה-40 הצעירים המבטיחים (עד גיל 40) בישראל של TheMarker (2014).
 נמנה עם אנשי השנה של גלובס, יחד עם חבריו לייסוד אדאלום, עמי לוטבק ורועי רזניק (2015).
 נבחר לרביעי ברשימת 100 המשפיעים 2018 של דה מרקר.
 נבחר לאחד מ-50 היהודים המשפיעים בעולם בשנת 2023 על ידי ג'רוזלם פוסט.
 נבחר לרשימת ה"טיים 100 נקסט" של מגזין "טיים" לשנת 2024.

קישורים חיצוניים

 אודות אסף רפפורט, באתר "ארגון בוגרי העברית"






 עידן בן טובים, ”אם מישהו מחפש לרכוש אותנו, שלא יתקשר”: אסף רפפורט מדבר על הבייבי החדש שלו ומדוע עזב את מיקרוסופט, באתר GeekTime, 8 בפברואר 2021






הערות שוליים

קטגוריה:מנכ"לי מיקרוסופט ישראל מחקר ופיתוח
קטגוריה:מייסדי חברות תוכנה ישראלים
קטגוריה:בוגרי תוכנית תלפיות
קטגוריה:תל אביב-יפו: אישים
קטגוריה:בוגרי תיכון אליאנס (תל אביב)
קטגוריה:בוגרי האוניברסיטה העברית בירושלים
קטגוריה:מומחי אבטחת מידע ישראלים
קטגוריה:להט"בים ישראלים
קטגוריה:פעילים למען זכויות להט"ב בישראל
קטגוריה:פעילים חברתיים ישראלים
קטגוריה:יזמים חברתיים ישראלים
קטגוריה:יזמי היי-טק ישראלים
קטגוריה:מהנדסי תוכנה ישראלים
קטגוריה:עובדי מקינזי ושות'
קטגוריה:מיליארדרים ישראלים
קטגוריה:ישראלים שהופיעו ברשימת טיים 100 נקסט
קטגוריה:אישים שהופיעו ברשימת טיים 100 נקסט
קטגוריה:ישראלים שנולדו ב-1983